與沈楊二舍人閤老同食勅賜櫻桃翫物感恩因成十四韻
作者：白居易
朝代：唐

paragraphs: 清曉趨丹禁，紅纓降紫宸。
驅禽養得熟，和葉摘來新。
圓轉盤傾玉，鮮明籠透銀。
內園題兩字，西掖賜三臣。
熒惑晶華赤，醍醐氣味真。
如珠未穿孔，似火不燒人。
杏俗難爲對，桃頑詎可倫。
肉嫌盧橘厚，皮笑荔枝皴。
瓊液酸甜足，金丸大小勻。
偷須防曼倩，惜莫擲安仁。
手擘纔離核，匙抄半是津。
甘爲舌上露，暖作腹中春。
已懼長尸祿，仍驚數食珍。
最慙恩未報，飽餧不才身。